Document ID: 32006R0699

KOMMISSIONENS FORORDNING (EF) Nr. 699/2006
af 5. maj 2006
om ændring af bilag I til Rådets forordning (EØF) nr. 2092/91 for så vidt angår betingelserne for fjerkræs adgang til løbegårde i fri luft
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), særlig artikel 13, andet led, og
ud fra følgende betragtninger:
(1)
Ifølge principperne for økologisk produktionsmetode for landbrugsprodukter skal husdyr have adgang til løbegårde i fri luft eller græsarealer, når vejrforholdene tillader det.
(2)
I de gældende regler om økologisk produktion er der fastsat en undtagelse fra dette princip for pattedyr, hvor Fællesskabets eller medlemsstaternes krav med hensyn til bestemte dyresundhedsproblemer forhindrer, at dyrene får adgang til friluftsarealer. Der gælder dog ingen undtagelse for økologisk opdrættet fjerkræ.
(3)
På baggrund af de nuværende bekymringer omkring spredningen af fugleinfluenza bør der gennemføres forsigtighedsforanstaltninger, der kan medføre, at fjerkræ skal holdes indendørs. For at kunne anvende sammenhængende og klare bestemmelser og garantere den fortsatte opretholdelse af økologisk produktion af fjerkræ bør producenterne kunne holde deres fjerkræ indendørs, uden at de mister deres økologiske status, når der i henhold til EF-bestemmelser og for at beskytte menneskers eller dyrs sundhed vedtages restriktioner, herunder veterinærrestriktioner, der forhindrer, at fjerkræ får adgang til løbegårde i fri luft eller græsarealer.
(4)
Begrænses adgangen til løbegårde i fri luft for fjerkræ, der er vant til permanent adgang til friluftsarealer, kan det true dyrenes velfærd. For at reducere den negative virkning af sådanne foranstaltninger bør dyrene have permanent adgang til tilstrækkelige mængder grovfoder og passende materiale, der gør det muligt for hvert dyr at indtage grovfoder, skrabe og støvbade efter behov.
(5)
Forordning (EØF) nr. 2092/91 bør ændres i overensstemmelse hermed.
(6)
Foranstaltningerne i denne forordning bør snarest gennemføres, da nogle medlemsstater allerede anvender restriktioner. Denne forordning bør derfor træde i kraft på dagen for offentliggørelsen i Den Europæiske Unions Tidende.
(7)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 14 i forordning (EØF) nr. 2092/91 -
UDSTEDT FØLGENDE FORORDNING:
Artikel 1
I bilag I, del B, til forordning (EØF) nr. 2092/91 indføjes følgende punkt 8.4.7:
»8.4.7.
Uanset bestemmelserne i punkt 8.4.2 og 8.4.5 kan fjerkræ holdes indendørs, hvis restriktioner, herunder veterinærrestriktioner, der er vedtaget i henhold til EF-bestemmelser med det formål at beskytte menneskers eller dyrs sundhed, forhindrer eller begrænser fjerkræs adgang til løbegårde i fri luft.
Holdes fjerkræ indendørs, skal de permanent have adgang til tilstrækkelige mængder grovfoder og passende materiale, der kan opfylde fjerkræets ethologiske behov.
Kommissionen undersøger senest den 15. oktober 2006 anvendelsen af dette stykke, navnlig med hensyn til dyrevelfærdskravene.«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. maj 2006.

Labels: 0
6